Jens Kirk (V), 2005-04-05:
Baggrunden for dette lovforslag er reformen af EU's landbrugspolitik.
Lovforslaget er altså en tilpasning af EU-reformens afsnit om landdistriktsudvikling til dansk lovgivning.
Dette lovforslag bygger på tre hovedelementer: en udvidelse af områderne under landdistriktsforordningen, en afskaffelse af overgangsordningen for YJ-lån og endelig indførelsen af YJ-tillægslån.
For det første udvides fødevareministerens bemyndigelse til at gennemføre foranstaltninger til også at omfatte nye muligheder som følge af EU-reformen.
I lovforslaget foreslås det derfor, at fødevareministeren får hjemmel til at yde støtte til opfyldelse af normer vedrørende miljø, folke-, dyre- og plantesundhed og arbejdssikkerhed, forbedring af dyrevelfærd og forbedring af landbrugsprodukternes kvalitet og salgsfremstød for disse produkter.
De nærmere regler herom kan altså fastsættes af ministeren.
For det andet indeholder lovforslaget en afskaffelse pr. 1. januar 2006 af overgangsordningen for yngre jordbrugere, den såkaldte § 6 YJordning.
Det betyder ikke, at forholdene for nyetablerede jordbrugere forringes.
Overgangsordningen bruges stort set ikke længere.
Der er enkelte sager hvert år, som omhandler enkelte jordbrugere, der ønsker at købe en ejendom, der hidtil har været forpagtet.
Disse sager dækkes ind med ændringen i denne lov, og der er derfor ikke belæg for at opretholde overgangsordningen.
For det tredje foreslås et YJ-tillægslån.
EU-reformens ændring af støtten fra hektarstøtte til betalingsrettigheder betyder, at realkreditinstitutioners vurdering af landbrugsejendomme nedsættes med et fradrag for den kapitaliserede værdi af betalingsrettighederne.
Som modvægt til den manglende finansiering indfører dette lovforslag en mulighed for at yde et YJ-tillægslån til yngre jordbrugere, der har indgivet en ansøgning om YJ-lån efter den 8. oktober 2004.
Fradraget i vurderingen medfører et lavere realkreditlån, herunder YJ-lån.
YJ-tillægslån udligner helt eller delvis dette lave YJ-lån og realkreditlån.
Der kan maksimalt ydes YJ-tillægslån på 1,6 mio. kr., således at de samlede YJlån højst kan udgøre 4,5 mio. kr. pr. ansøger.
Desuden åbnes der i dette lovforslag op for, at andre end Fødevareministeriet kan deltage i finansieringen af landdistriktsprogrammets foranstaltninger, således at amter, kommuner, offentlige fonde, f.eks. landbrugets promille- og produktionsafgiftsfonde, og private organisationer fremover har mulighed for at bidrage til den nationale medfinansiering af foranstaltninger under landdistriktsprogrammet.
Det giver øget fleksibilitet og dynamik i landdistriktsudviklingen.
En udvidelse af landdistriktsprogrammets område medfører også behov for ændringer af kontrollen af ordningen.
Derfor indføres med forslaget en hjemmel til at indhente de oplysninger hos andre offentlige myndigheder, der er nødvendige for at kontrollere overholdelse af de relevante forordningsbestemmelser, loven samt de regler, der er udstedt i medfør af loven.
Endelig skabes der lovhjemmel til, at fødevareministeren får mulighed for at kunne delegere sine beføjelser efter loven til en statslig institution uden for Fødevareministeriets område.
Alt i alt et lovforslag, der opdaterer landdistriktsstøtteloven med de ændringer, EU-reformen har medført.
Venstre ser frem til forhandlingerne i udvalget i en positiv ånd.
Venstre kan støtte forslaget.